Jaume Jorba
jaume.jorba@gmail.com 2020

# Visió general

Geary és una aplicació de correu electrònic creada al voltant de converses, per a l'escriptori del GNOME 3. Permet llegir, trobar i enviar correu electrònic amb una interfície moderna i senzilla.

Les converses us permeten llegir una discussió completa sense haver de cercar i fer clic de missatge a missatge.

La finestra principal de Geary es divideix en diverses àrees: la llista de carpetes, la llista de converses i el visualitzador de converses.

# Llista de carpetes

La llista de carpetes mostra totes les carpetes i etiquetes dels vostres comptes de correu electrònic. Geary utilitza el terme etiqueta per qualsevol carpeta que hàgiu creat per a organitzar els vostres missatges de correu.

Seleccioneu una carpeta o etiqueta per a mostrar les converses que conté en forma de llista.

# Llista de converses

La llista de converses mostra la llista de converses de la carpeta seleccionada. Les converses més noves apareixen a la part superior.

El nom de cada remitent apareix en negreta si hi ha missatges sense llegir d'aquest. Si una conversa té més d'un missatge, Geary mostra el nombre de missatges a la conversa.

Geary no descarrega automàticament tots els missatges a totes les carpetes de correu. Quan visiteu la vostra safata d'entrada o qualsevol altra carpeta, Geary descarrega els missatges més recents de la carpeta. Per a veure més missatges, simplement desplaceu-vos cap avall per la llista de converses i Geary buscarà més missatges automàticament.

Algunes ordres de Geary poden actuar sobre un grup de converses. Per a seleccionar diverses converses, mantingueu premuda la tecla Ctrl i feu clic a cada conversa de la llista de converses que vulgueu seleccionar. Alternativament, podeu fer clic al primer element de la conversa, mantenir premuda la tecla Maj i fer clic a la darrera conversa que vulgueu seleccionar.

# Visor de converses

El visor de converses mostra tots els missatges de correu de la conversa seleccionada, amb els missatges més antics a la part superior.

Quan visualitzeu una conversa, Geary col·lapsa els missatges llegits. Feu clic als missatges col·lapsats per a expandir-los. Feu clic a l'encapçalament d'un missatge expandit per a col·lapsar-lo.

Feu clic a qualsevol nom d'emissor, destinatari, o a qualsevol adreça de correu electrònic d'un missatge per a obrir el menú de contactes, el qual mostra informació i opcions addicionals per a l'adreça de correu electrònic seleccionada. Podeu iniciar una nova conversa, copiar l'adreça de correu electrònic al porta-retalls i buscar converses relacionades. Si l’adreça de correu electrònic existeix a la llibreta d'adreces, es mostrarà la foto del contacte, el nom preferit i si és un contacte favorit. També podeu obrir el contacte a la llibreta d'adreces. Si l'adreça de correu electrònic encara no és a la llibreta d'adreces, podeu triar afegir-la i actualitzar la imatge remota per l'adreça.

Feu clic a l'estrella present a cada missatge per a marcar o desmarcar el missatge com a destacat. Destacar un missatge destacarà tota la conversa i Geary mostrarà el primer missatge destacat de la conversa en tornar.

Feu clic al botó menú present a cada missatge per a obrir el menú de missatges, que permet respondre i reenviar un missatge específic, actualitzar els missatges marcats com a llegits o sense llegir, imprimir un missatge, etc.

Qualsevol fitxer adjunt apareix a la part inferior del missatge. Feu doble clic en un fitxer adjunt per a obrir-lo, o utilitzeu els botons Obre i Desa per a obrir i desar els fitxers adjunts seleccionats.